Mikuláš Dzurinda predstavil projekt, ktorý chce potiahnuť nielen do najbližších volieb, ale aj v nasledujúcich rokoch.
Bývalý premiér Mikuláš Dzurinda predstavil svoj nový politický projekt Modrá koalícia. Na tlačovej konferencii Dzurinda priblížil vízie novej politickej strany aj plány do predčasných volieb. V strane očakáva ľudí zo širokého profesijného aj geografického spektra v rámci Slovenska.
Svoju Modrú koalíciu chce Dzurinda budovať na odbornosti a hlavne mladých ľuďoch, ktorých vyzval, aby sa ku koalícii pripojili. Dzurinda stranu označuje za zoskupenie ľudí, ktorí zdieľajú spoločné hodnoty. Členov svojej strany označil za umiernených konzervatívno-liberálnych demokratov.
Dzurinda trvá na tom, že Slovensko patrí na Západ, chce posilniť naše postavenie vo vyspelej politike a patriť do Európskej únie a NATO.
Strana momentálne rokuje s potenciálnymi členmi. Dzurinda prezradil, že diskutuje s predstaviteľmi KDH, ale vyzval aj známe osobnosti s politickými skúsenosťami, aby sa k Modrej koalícii pridali.
Predseda strany Spolu Miroslav Kollár v pondelok spolu s Dzurindom podpísal memorandum o spoločnej politickej budúcnosti. O lídrovi strany ešte nie je rozhodnuté. To, či sa Miroslav Kollár alebo Mikuláš Dzurinda budú uchádzať o líderstvo strany, zatiaľ ani jeden z nich nepotvrdil ani nevyvrátil.